Trump is ‘Time’ se Mens van die JaarTrump is Time se mens van die jaar (Foto: Today) Die nuutverkose president van die VSA, Donald Trump, is aangewys as die tydskrif Time se Mens van die Jaar vir 2016. Die nuus is Woensdag op die televisieprogram Today bekendgemaak. Die beoordelaarspaneel bestaan uit die redakteurspan van Time en die toekenning word gemaak aan iemand wat die nuusagenda op welke wyse beïnvloed het. Hillary Clinton, wat vroeër in November die Amerikaanse presidentsverkiesing teen Trump verloor het, was die nommer 2-finalis. Nancy Gibbs, Time se redakteur, het gesê Trump is as mens van die jaar aangewys omdat hy “Amerika herinner het dat demagogie op wanhoop voed” en “die waarheid net so sterk is soos die vertroue wat mense het in diegene wat dit praat”. Gibbs het ook gesê hy was suksesvol daarin om “ŉ politieke kultuur vir môre op te stel deur die kultuur van die verlede te sloop”. Die eerste ontvanger van dié titel was Charles Lindbergh in 1927. Die titel is veral bekend omdat die kriteria daarvan slegs is om die nuusagenda te beïnvloed, al was dit ook negatief. Daarom het Adolf Hitler ook in 1938 die titel ontvang en Josef Stalin in 1939. Verlede jaar se nommer-2 finalis was die Isis-leier, Abu Bakr Al-Bagdadi. Bron: Independent, Time